b"\n_START_ARTICLE_\nElisha Levy\n_START_SECTION_\nUra pelaajana\n_START_PARAGRAPH_\nJerusalemissa syntynyt Levy muutti 1960-luvun alussa perheineen Beit She'anin kaupunkiin, jossa h\xc3\xa4n aloitti jalkapalloilijan uransa Hapoel Beit She'anin joukkueessa. Levy onnistui 17-vuotiaana 1974 murtautumaan seuran edustjoukkueen miehist\xc3\xb6\xc3\xb6n. Kaiken kaikkiaan Levy edusti Beit She'ania kahdeksan vuotta Israelin 3. ja 2. divisioonissa. _NEWLINE_1982 Levy siirtyi Maccabi Haifaan, joka pelasi silloisessa p\xc3\xa4\xc3\xa4sarjassa, Liga Leumitissa. Levy nousi seuran kapteeniksi ja kuului kaudella 1982/83 avainmiehist\xc3\xb6\xc3\xb6n. Kauden lopulla Levy putosi kuitenkin avauksesta ja 1983 h\xc3\xa4n j\xc3\xa4tti seuran siirtyen Hapoel Petah Tikvaan. Nelj\xc3\xa4n kauden j\xc3\xa4lkeen Levy j\xc3\xa4tti seuran ja palasi viel\xc3\xa4 uransa viimeisiksi kausiksi kasvattajaseuraansa Hapoel Beit She'aniin, jossa lopetti uransa 32-vuotiaana 1989.\n_START_SECTION_\nUra valmentajana\n_START_PARAGRAPH_\nLevy aloitti valmennusuransa Beit'Sheanissa 1989. H\xc3\xa4n luotsasi seuraa kuuden vuoden ajan nostaen sen kaudella 1992/93 Israelin 2. divisioonaan. Seuraavana vuonna Levy teki seuran kanssa historiaa nostamalla sen ensi kertaa p\xc3\xa4\xc3\xa4sarjatasolle. Debyyttikausi p\xc3\xa4\xc3\xa4sarjatasolla oli vaikea, mutta seura onnistui s\xc3\xa4ilytt\xc3\xa4m\xc3\xa4\xc3\xa4n sarjapaikkansa._NEWLINE_Levy j\xc3\xa4tti Beit'Sheanin kauden j\xc3\xa4lkeen ja siirtyi Maccabi Herzliyan p\xc3\xa4\xc3\xa4valmentajaksi, mutta sai potkut kauden j\xc3\xa4lkeen huonojen tulosten vuoksi. Kauden 1996/97 h\xc3\xa4n valmensi Tzafirim Holonia, kunnes palasi takaisin Hapoel Beit'Sheaniin. Kausi loppui ik\xc3\xa4viss\xc3\xa4 tunnelmissa, kun Levy\xc3\xa4 joukkueineen syytettiin sopupelist\xc3\xa4 kauden p\xc3\xa4\xc3\xa4t\xc3\xb6sottelussa Beitar Jerusalemia vastaan. Tuossa ottelussa Beitar vei voiton ja varmisti samalla my\xc3\xb6s Israelin mestaruuden. Beit'Sheanin v\xc3\xa4itettiin h\xc3\xa4vinneen tuo ottelu tahallaan._NEWLINE_Levy jatkoi Beit'Sheanissa viel\xc3\xa4 yhden kauden kunnes siirtyi 1999 Hapoel Ironi Rishon LeZionin p\xc3\xa4\xc3\xa4valmentajaksi. H\xc3\xa4n luotsasi seuran kaudella 1999/2000 komeasti liigassa kuudenneksi, mik\xc3\xa4 oli seuran kautta aikain paras liigasijoitus. Levy jatkoi seurassa my\xc3\xb6s kaudella 2000/01, mutta seurajohdon vaihduttua h\xc3\xa4n sai potkut kauden lopulla. Potkujensa j\xc3\xa4lkeen Levy palkattiin Hapoel Kfar Saban per\xc3\xa4simeen, mutta hyv\xc3\xa4st\xc3\xa4 yrityksest\xc3\xa4 huolimatta h\xc3\xa4n ei onnistunut pelastamaan seuraa putoamiselta._NEWLINE_2001 Levy jatkoi uraansa FC Ashdodin p\xc3\xa4\xc3\xa4valmentajana. Debyyttikaudellaan h\xc3\xa4n luotsasi seuran komeasti liigassa nelj\xc3\xa4nneksi ja Toto cupissa finaaliin. Levy sai potkut seurasta kauden 2003/04 puoliv\xc3\xa4liss\xc3\xa4. _NEWLINE_2005 h\xc3\xa4n palasi valmennusteht\xc3\xa4viin ja luotsasi Hapoel Kfar Saban takaisin p\xc3\xa4\xc3\xa4sarjaan. Vauhti p\xc3\xa4\xc3\xa4sarjassa oli kuitenkin liikaa seuralle ja kauden puoliv\xc3\xa4liss\xc3\xa4 Levy erosi teht\xc3\xa4vist\xc3\xa4\xc3\xa4n._NEWLINE_2006 Levy siirtyi Bnei Sakhninin p\xc3\xa4\xc3\xa4valmentajaksi ja johdatti seuran kauden p\xc3\xa4\xc3\xa4tteeksi p\xc3\xa4\xc3\xa4sarjaan. Kausi 2007/08 p\xc3\xa4\xc3\xa4sarjatasolla sujui my\xc3\xb6s loistavasti ja seura sijoittui nelj\xc3\xa4nneksi. Kauden j\xc3\xa4lkeen Levy j\xc3\xa4tti Sakhninin ja siirtyi Maccabi Haifan p\xc3\xa4\xc3\xa4valmentajaksi. _NEWLINE_Levyn debyyttikausi Maccabi Haifassa sujui menestyksekk\xc3\xa4\xc3\xa4sti ja seura juhli kev\xc3\xa4\xc3\xa4ll\xc3\xa4 2009 Israelin mestaruutta kolmen vuoden tauon j\xc3\xa4lkeen. Elokuussa 2009 Levy teki seuroineen historiaa johdattamalla Maccabi Haifan Mestarien liigan lohkovaiheeseen toista kertaa seuran historiassa. Viimeisell\xc3\xa4 karsintakierroksella kaatui it\xc3\xa4valtalainen Red Bull Salzburg yhteismaalein 5\xe2\x80\x931.  Maccabi arvottiin vaikeaan lohkoon yhdess\xc3\xa4 FC Girondins de Bordeaux'n, FC Bayern M\xc3\xbcnchenin ja Juventuksen kanssa. Vauhti osoittautuikin Levyn miehist\xc3\xb6lle liian kovaksi ja seura putosi jatkosta lohkojumbona ker\xc3\xa4\xc3\xa4m\xc3\xa4tt\xc3\xa4 pistett\xc3\xa4k\xc3\xa4\xc3\xa4n. Israelin liigassa Levyn miehist\xc3\xb6 voitti runkosarjan, mutta h\xc3\xa4visi mestaruuden playoffs-vaiheessa Hapoel Tel-Aviville.   _NEWLINE_Kauden 2011/12 j\xc3\xa4lkeen Levy j\xc3\xa4tti Maccabi Haifan ja siirtyi Hapoel Be'er Shevan p\xc3\xa4\xc3\xa4valmentajaksi.  Levyn johdolla Hapoel taisteli Ligat ha'Alin mestaruudesta kaudella 2013/14, mutta joutui lopulta tyytym\xc3\xa4\xc3\xa4n kakkossijaan Maccabi Tel Avivin viety\xc3\xa4 mestaruuden. Kaudella 2014/15 h\xc3\xa4n johdatti Hapoelin State cupin finaaliin, jossa joukkue h\xc3\xa4visi j\xc3\xa4lleen Maccabi Tel Aviville. H\xc3\xa4n j\xc3\xa4tti seuran sopimuksen p\xc3\xa4\xc3\xa4tytty\xc3\xa4 kauden 2014/15 j\xc3\xa4lleen._NEWLINE_Huhtikuussa 2016 Levyst\xc3\xa4 tuli Israelin jalkapallomaajoukkueen p\xc3\xa4\xc3\xa4valmentaja. Levy ei onnistunut luotsaamaan Israelia MM-lopputurnaukseen 2018 ja maan jalkapalloliitto vapautti h\xc3\xa4net teht\xc3\xa4vist\xc3\xa4\xc3\xa4n lokakuun lopussa 2017._NEWLINE_Toukokuun lopussa 2018 Levy teki yksivuotisen sopimuksen Maccabi Petah Tikvan kanssa."